**Z A P I S N I K**

 sa 10. sjednice Općinskog vijeća Općine Tompojevci, održane u prostorijama Ureda Općine Tompojevci, A.G. Matoša 1, Tompojevci, dana 10. rujna 2018. godine s početkom u 17,00 sati.

**Sjednici su nazočni članovi Općinskog vijeća Općine Tompojevci**

1. Dubravko Martić - predsjednik
2. Zlatko Potočki - potpredsjednik Općinskog vijeća
3. Dejan Ljikar
4. Zdravko Galović
5. Tatjana Penavić
6. Amalija Lovrić
7. Ivan Štefanac
8. Jelena Kovačević
9. Damir Tkalec

**Odsutni:**

1. Danijel Račman - član vijeća

2. Tomislav Panenić - član vijeća

3. Bernadica Sitaš - član vijeća

4. Marko Romić - predsjednik Savjeta mladih

**Osim članova Općinskog vijeća, sjednici su nazočni:**

1. Zdravko Zvonarić – Općinski načelnik
2. Kristina Kujundžić - zamjenica Općinskog načelnika
3. Slavko Ždinjak – zamjenik općinskog načelnika iz reda pripadnika rusinske nacionalne manjine
4. Kata Cvitković – pročelnica JUO
5. Marija Filipović - računovodstveni referent
6. Vjekoslav Rimac - odvjetnik (pravni zastupnik Općine Tompojevci)

Predsjednik Općinskog vijeća pozdravlja nazočne vijećnike, donačelnicu, donačelnika i odvjetnika Vjekoslava , utvrđuje kvorum (nazočno 9 vijećnika od ukupno 12 vijećnika) i predlaže dnevni red:

1. Usvajanje skraćenog zapisnika s prošle sjednice Općinskog vijeća.
2. Prijedlog Odluke o raspisivanju izbora za članove/članice Vijeća mjesnih odbora na području Općine Tompojevci.
3. Prijedlog Odluke o raspisivanju Javnog natječaja za zakup poljoprivrednog zemljišta u vlasništvu Općine Tompojevci.
4. Prijedlog Odluke o stipendijama Općine Tompojevci za akademsku godinu 2018./2019.
5. Prijedlog Odluke o izradi Urbanističkog plana uređenja naselja Tompojevci.
6. Prijedlog Odluke o usvajanju polugodišnjeg izvještaja o izvršenju proračuna Općine Tompojevci za 2018. godinu.
7. Polugodišnje izvješće o radu Općinskog načelnika Općine Tompojevci za razdoblje od 1.siječnja do 30.lipnja 2018.godine
8. Različito.

Predloženi dnevni red jednoglasno prihvaćen.

**Točka 1.**

*Usvajanje skraćenog zapisnika s prošle sjednice Općinskog vijeća*

Predsjednik vijeća dao je na raspravu i usvajanje Zapisnik s 8 i 9. telefonske sjednice Općinskog vijeća.

**Zapisnici usvojeni jednoglasno ( 9 glasova „ZA“).**

**Točka 2.**

*Prijedlog Odluke o raspisivanju izbora za članove/članice Vijeća mjesnih odbora na području Općine Tompojevci*

Pr**e**dsjednik Općinskog vijeća daje riječ Kati Cvitković.

Kata Cvitković - ovom Odlukom raspisuju se izbori za članove Vijeća mjesnih odbora na području Općine Tompojevci i to: MO Berak, MO Bokšić, MO Čakovci, MO Mikluševci i MO Tompojevci. Bira se pet članova VMO, a za dan izbora određen je, sukladno odluci o provedbi izbora za članove vijeća MO, 21. listopad 2018. ( treća nedjelja u listopadu mjesecu).

Otvorena rasprava.

Tatjana Penavić - postavlja pitanje o rokovima predaje kandidacijskih lista

Damir Tkalec- postavlja pitanje ukoliko ne bude predanih kandidacijskih lista, da li se ukida MO.

Kata Cvitković - rokovi za predaju kandidacijskih lista teku od 20.09. do 3.10.2018 ( 14 dana), sve upute i obavijesti biti će objavljene na web stranici općine. A što se tiče ukidanja MO, ako ne bude predanih lista neće biti izabran MO. A odluku o ukidanju MO može donijeti Općinsko vijeće.

Nakon zaključene rasprave Općinsko vijeće je jednoglasno sa 9 glasova „ZA“ donijelo:

**Odluku o raspisivanju izbora za članove/članice vijeća Mjesnih odbora**

**na području Općine Tompojevci**

**Točka 3.**

*Prijedlog Odluke o raspisivanju Javnog natječaja za zakup poljoprivrednog zemljišta u vlasništvu Općine Tompojevci*

Predsjednik vijeća daje riječ Kati Cvitković.

*Kata Cvitković* - predmet javnog natječaja je zemljište u vlasništvu Općine Tompojevci i to kč. br. 892/4, oranica i šuma u k.o. Tompojevci, koja je već bila u zakupu na 5. godina. Poljoprivredno zemljište se opet daje u zakup na 5 godina, početna cijena je 20 lipa po m2. Načelnik raspisuje natječaj, koji će se objaviti na oglasnim pločama i web stranici Općine. Rok za dostavu ponuda je 8 dana, a odluku o odabiru najpovoljnije ponude donijet će Općinsko vijeće.

Općinsko vijeće, je bez rasprave, jednoglasno sa 9 glasova „ZA“ donijelo

**Odluku o raspisivanju Javnog natječaja za zakup poljoprivrednog zemljišta u vlasništvu Općine Tompojevci**

**Točka 4.**

*Prijedlog Odluke o stipendijama Općine Tompojevci za akademsku godinu 2018./2019.*

Predsjednik vijeća daje riječ Kati Cvitković.

*Kata Cvitković* - Ovom odlukom svi redovni studenti preddiplomskih i diplomskih, stručnih i sveučilišnih studija, od druge do posljednje godine, s prebivalištem na području Općine Tompojevci ostvaruju pravo na stipendiju Općine Tompojevci pod uvjetom da ne primaju drugu stipendiju, te da nisu ponavljači godine za koju podnose zahtjev za stipendiju. Najviši iznos mjesečne stipendije iznosi 500,00 kn po studentu. Javni poziv za dodjelu stipendija provodi povjerenstvo koje imenuje Općinski načelnik. Sa svakim studentom potpisati će se ugovor, a stipendija se dodjeljuje na rok od 10 mjeseci za jednu akademsku godinu.

Otvorena rasprava.

Damir Tkalec - da li će povjerenstvo moći utvrditi da isti ne prima i neku drugu stipendiju. A treba se uvesti i klauzulu da se stipendija mora vratiti ukoliko se godina padne. Kata Cvitković - dokaz je potpisana izjava. A sto se tiče vraćanja stipendije, to će biti regulirano ugovorom.

Amalija Lovrić - zašto se sa stipendijama kreće od druge, a ne od prve godine. Za mene je student i onaj koji upiše prvu godinu.

Općinski načelnik i Kata Cvitković pojašnjavaju da se zbog iznosa planiranih sredstava u proračunu, htjelo prvo vidjeti koliko imamo studenata koji su već u fazi studiranja i da li su ta sredstva dostatna kako bi mogli onda osigurati dovoljno sredstava i u idućim proračunima, odnosno kako bi sve redovne studente mogli stipendirati do kraja odnosno završetka studija. To je sada prijedlog za akademsku godinu 2018./2019.( Sredstva u proračunu za 2018. i 2019. godinu planirana su na bazi 8 studenata).

Tatjana Penavić je mišljenja da se studenti neće ni javiti na naš natječaj zbog malog iznosa sredstava, odnosno da će prije uzeti druge veće stipendije ( npr. županije, grada, i dr.).

Damir Tkalec predlaže da se sada podrži ovaj prijedlog, s klauzulom da se mora vratiti stipendija ukoliko se padne, odnosno ne prođe godina ( prijedlog podržava i Dejan Ljikar).

Nakon zaključene rasprave Općinsko vijeće je jednoglasno sa 9 glasova „ZA“ donijelo:

**Odluku o stipendijama Općine Tompojevci za akademsku godinu 2018./2019.**

Točka 5.

*Prijedlog Odluke o izradi Urbanističkog plana uređenja naselja Tompojevci.*

Pr**e**dsjednik Općinskog vijeća daje riječ Kati Cvitković.

Kata Cvitković - razlozi donošenja ove Odluke su već prije pojašnjeni i može se donijeti jer je završen postupak ocjene o potrebi strateške procjene utjecaja na okoliš predmetnog plana. Općinsko vijeće, je bez rasprave, jednoglasno sa 9 glasova „ZA“ donijelo:

**Odluku o izradi Urbanističkog plana uređenja naselja Tompojevci**

**Točka 6.**

*Prijedlog Odluke o usvajanju polugodišnjeg izvještaja o izvršenju proračuna Općine Tompojevci za 2018. godinu*

*Marija Filipović* - u polugodišnjem izvještaju o izvršenju proračuna za 2018. godinu utvrđeni su prihodi u iznosu od 2.168.163,22 kn, odnosno 29,37% od plana. Prihodi se odnose na prihode poslovanja i prihode od nefinancijske imovine. Ukupno ostvareni rashodi iznose 1.696.231,09 kn odnosno 22,98% od plana. Rashodi se odnose na rashode poslovanja ( rashodi za zaposlene , materijalne rashode, financijske rashode, naknade građanima i ostale rashode - potpore udrugama) i na rashode od nefinancijske imovine (nabavljena 2 prijenosna računala i printer za projekt „Zaželi“, te opremu za dječje igralište i motornu kosu). Svi prihodi i rashodi su prikazani u tabelama i opisno, a rashodi su detaljno opisani u posebnom dijelu proračuna gdje je vidljivo na što se odnose, u kolikom iznosu i koliki je postotak izvršenja. S 30.06.2018. utvrđen je višak poslovanja od 471.932,13 kn što s prenesenim viškom prihoda iz prethodnih godina čini ukupno raspoloživ višak prihoda od 4.195.775,63 kn.

Otvorena rasprava.

*Tatjana Penavić* - na šta se odnose rashodi za nefinancijsku imovinu (sportska i glazbena oprema) u iznosu od 49.875,00 kn, reprezentacija za Mo iznosi 5.000,00 kn, to je valjda 1.000,00 kn po svakom MO, dani stradanja predviđeno 32.300,00 kn ( a rečeno da nema dovoljno sredstava za reprezentaciju kod obilježavanja dana stradanja u Berku), za uređenje poljskih putova ima 90.000,00 kuna a nije se ništa napravilo ( velike rupe po lenijama, i u surduku napravljen zaobilazni put po njenoj njivi).

*Marija Filipović* - za ovih 49.875,00 kn nabavljena je sportska oprema za dječje igralište, 32.300,00 kn kod dana stradanja 30.000,00 kn predviđeno je za izgradnju spomen obilježja, a ne za reprezentaciju.

*Općinski načelnik* - pojasnio kad se budu radile ceste da će se drobiti kamen i nasipati putevi.

*Zdravko Galović* - postavlja pitanje rješavanja imovinsko-pravnih poslova u vezi nogometnog igrališta Berak.

Kata Cvitković - to je u proceduri.

Nakon zaključene rasprave Općinsko vijeće sa 8 glasova „ZA“ i 1 suzdržan (Tatjana Penavić) donijelo:

***Odluku o usvajanju polugodišnjeg izvještaja o izvršenju proračuna Općine Tompojevci za 2018.***

**Točka 7.**

*Polugodišnje izvješće o radu Općinskog načelnika Općine Tompojevci za razdoblje od 1.siječnja do 30.lipnja 2018.godine*

Predsjednik Općinskog vijeća daje riječ Općinskom načelniku

Općinski načelnik – podnio je izvješće o dosadašnjem radu ( za period od 01.01 – 30.06.2018.) i o poduzetim aktivnostima.

Otvorena rasprava.

Tatjana Penavić - zašto MO moraju podnijeti izvješće 4 puta godišnje a načelnik 2 puta godišnje. Nadalje, traži pojašnjenje za tri sklopljena ugovora o djelu, a imao javne radove.

Zdravko Galović - bio je s nekim članovima VMO Čakovci i čuo da je uzet ključ od predsjednika MO Čakovci i nije mu vraćen, pa pita načelnika za pojašnjenje.

Damir Tkalec - traži da se osigura grijanje u Bokšiću za djelatnice programa „Zaželi“ koje se zadržavaju sat - dva vremena u domu, te pita da li je moguće da djelatnice kreću na posao od kuće a ne iz doma.

Ivan Štefanac - prenosi upite nekolicine građana zašto se groblje kosi od sahrane do sahrane , a i ne pokose se nikako.

Na sva ova postavljena pitanja odgovorio je Općinski načelnik, a što se tiče Izvješća Mjesnih odbora Kata Cvitković je pojasnila da se izvješće podnosi iz razloga što se naknada mora isplaćivati na temelju održanih sjednica ( minimalno jedna u tri mjeseca), tako je propisano odlukom ( svaka tri mjeseca se mora održati sjednica Općinskog vijeća, pa se to traži i od MO).

U raspravu oko košnje javnih površina i groblja, nabave strojeva, programa „Zaželi“uključili su se vijećnici koji su postavili naprijed navedena pitanja.

Nakon zaključene rasprave Općinsko vijeće je jednoglasno sa 9 glasova „ZA“ donijelo:

**Odluku o usvajanju polugodišnjeg izvještaja o radu Općinskog načelnika za period od 01.01. – 30.06.2018.**

**Točka 8.**

*Različito*

Na temelju upita pojedinih vijećnika o stanju predmeta koji se vodi protiv bivšeg načelnika Gabrijela Kujundžića Općinski načelnik Zdravko Zvonarić je pozvao Vjekoslava Rimca, pravnog zastupnika Općine Tompojevci da izvijesti vijećnike o postupcima vezanim za taj predmet.

Vjekoslav Rimac upoznao je vijećnike sa samim tijekom cijelog kaznenog postupka, te naglasio da je presuda donijeta 03.09.2015. godine. kojom je Gabrijel Kujundžić proglašen krivim i osuđen na uvjetnu kaznu zatvora, uz obvezu da popravi štetu počinjenu kaznenim djelom na način da Općini Tompojevci (oštećeniku) isplati iznos od 92.711,30 kn. U zakonskom roku on taj iznos nije uplatio i o tome je Općina izvijestila Županijski sud. Presudom Županijskog suda od 26.srpnja 2018. Godine obustavljen je postupak za opoziv uvjetne osude. A Što se tiče duga koji nije podmirio i dalje ostaje obveza gosp. Gabrijela Kujundžića da plati Općini. Na upit Općinskog načelnika Zdravka Zvonarića o načinu vraćanja duga, odvjetnik odgovara da Općina može pokrenuti postupak ovrhe( na plaću, nekretnine i sl.). Rok zastare je 10 godina. Kako pitanja više nije bilo odvjetnik Vjekoslav Rimac napustio je sjednicu Općinskog Vijeća.

Damir Tkalec - pošto ima dugi vremenski rok za naplatu predlaže neka to drugo vijeće rješava.

Zdravko Galović - predlaže da se Gabrijel Kujundžić pozove na razgovor.

Općinski načelnik - već smo razgovarali s njim unazad dvije godine. Dubravko Martić, predsjednik OV - to je kriminal treba ići na naplatu, a Amalija Lovrić kaže dug je dug i treba se naplatiti.

Nadalje pod ovom točkom općinski načelnik je izvijestio vijećnike o započetim projektima ( natječaj za ceste, nabava i podjela paketa za projekt „Zaželi“, natječaj za centar za javne inicijative i ost.).

Amalija Lovrić - ima li kakvih novosti oko zapošljavanja komunalnog redara

Tatjana Penavić - 9 zaposleno u javnim radovima, a na 3 na ugovor o djelu, što je to.

Općinski načelnik - što se tiče komunalnog redara to ćemo rješavati kroz proračun za iduću godinu, a ova 3 djelatnika na ugovor o djelu su radili prije nego su zaposleni javni radovi.

ZAPISNIČAR PREDSJEDNIK OPĆINSKOG VIJEĆA

Kata Cvitković Dubravko Martić